3
Isra7eele Asaa Bolla Gakkana Hanqo
1 Isra7eele asawu! Gibxeppe kezida Isra7eele asaas inttes GODAY yootida qaala hayssa siyite.
2 Xoossay,
«Kumeththa alamen diza dere
ubbaafe ta inttena xalla dooradis;
intte ooththiza
nagara ubbaa gishshas
ta inttena qaxxayays» gees.
3 Nam7u asati oge issife baana giidi
qachchontta aggiko
issife baanaas dandayzoo?
4 Gaammoy wora giddon
aykko miza miish
shankkati demmontta dishe
coo mela xaaggi erizee?
Wodalla gaammoy
aykko miza miish
demmontta dishe ba dizason
coo mela ba qaala sissi erizee?
5 Yardey woykko gitey bayndason
coo mela gaden
kafoy oyketti erizee?
Woykko diizay issi miishshi bana
bochchontta dishin
coo mela piri erizee?
6 Katama giddon olas
zayey punettishin
babon kokkorontta asi di erizee?
GODAA sheney baynda dishin
katama bolla iita miishshi
gakki erizee?
7 GODAY ba xuura ba oosanchcha
nabetas koyrotti yootontta dishe
aykkoka ooththenna.
8 Gaammoy xaaggiin siyidi
dagammonttay oonee?
GODAY ba xuura izas yootiin
tinbite haasayonttay oonee?
Samaariya Kundeth
9 Ashdoodeninne Gibxen diza
miixatan diza ubbaas,
«Samaariya zumata bolla shiiqite;
heen isttan oosettiza
gene oosonne
bul7aketizayssa xeellite»
gi awajjite.
10 GODAY,
«Hayti dereti lo7o
ooso erettenna.
Makkallaninne
genen ekkida miishshan
ba miixa kunththeettes.
11 Hessa gishshas intte dere
morkkey worajjana;
intte miixata laallidi
intte keeththaaka bonqqana» gees.
12 GODAY,
«Heenththanchchay
gaammo doonappe
dors woththi ekkiza wode
dorsas nam7u gedata woykko
duuxa hayththata
woththi ekkiza mala
Samaariya biittan ishalon uttida
Isra7eele asaappe guuththati
xalla attana» gees.
13 Salo GODAY,
«Hekko ane hayssa siyite!
Yaaqoobe zereththa bolla
markkattite.
14 Istti ooththida nagara gishshas
tani Isra7eele
asaa qaxxayiza wode
Beetelen diza
yarsho yarshizasohota
tani laallana;
yarshizasohota bolla diza
kaceti meqeretti kundana.+
15 Istti izan bonenne balgo diza
keeththata ubbaa
ta laalla dhayssana;
danggarsa zaalen
lo7eththi alleqissida
keeththati wurikka laalettana;
gita keeththati
wurikka dhayana» gees.
+ 3:14 2Kawo 23:15