Isayaasa Tinbite
Giddo Qofa
Isayaasa Maxaafay Kirstoosi yelettanaappe kase osppunththa xeetu layththa wurseththa heeran diza gita nabe Isayaasa sunththan xeygettides; hayssi ha maxaafazi heedzdzu erettida kifiletan shaakettanaas dandayees.
1. Shem 1-39 gakkanaas diza kifilezi dugeha bagga kawoteth Yuhuda dere bolla Asoore geetettiza wolqqama kawoy gaththida qoho gishshas yootees; Yuhuda dere meton yeggiday Asoore wolqqa gidontta dereza nagaranne asay Xoossas azazettontta ixo; hessaththoka asay Xoossan ammanettontta aggidayssa be7ides. Nabezi derezinne deraa kaaleththizayti xilloteththaakonne tumateththi dizaso simmana mala yootides; qasseka Xoossas azazettontta ixoy pacenne dhays ehanayssa isttas qonccisides; hessaththoka buroppe yaana layththatan alame yuushon saroteththi kumanayssanne kumeththa lo7eteththan ayssanaas Dawite zereththafe kawotanaadey yaanayssa nabe Isayaasi kaseti yootides.
2. Shem 40-55 gakkanaas diza kifilezappe dariza baggay Yuhuda asay di7etti Baabiloone biin heen istta bolla kawushshateththi gakkanayssanne hidotay isttas dhayanayssa yootees. Nabezi Xoossi ba dereza wozziin asay lo7o ooraththa duus daanaas istta izi Yerusalaame zaaranaas wodey matidayssa yootides. Hayta shemppota garsan keehi qoncci beettiza ayfe yo7oy Xoossi hano ubbaas aawa gididayssanne ba deraas izi halchchida halchchoy, Xoossa kiitay Isra7eele asaa baggara dere ubbaas gakkanayssa yootees. «Xoossa oosanchcha gishshas» yootiza kase gal7a caaqon diza erettida kiitatara issife qoodeteettes.
3. Shem 56-66 gakkanaas diza kifilezappe dariza baggay yootizay guye ba dere Yerusalaame simmi bidayta gishshassinne Xoossi Isra7eele asaas immida hidota qaala ubbaa polanaakko giidi naage bolla diza asaas markka gidana malassa; tishshi histti xeellanaas bessizayti xilloteththinne tuma pirda, sambata bonchchonne yarsho shiisho, qasseka minni woosso. Hayssa ha kifilezan erettida shemppoy 61:1-2 gidishin Yesusi koyro ooso oykkishe ba xeygeteththaas markka shiishshida qaalati deettes.
Ha Maxaafay Oykkida Kumeththa Qofa
Giddo qofa 1:1-31
Yuhuda gishshassinne Isra7eele gishshas aadhdhida kiitata 2:1—5:30
Isayaasa haggazon diza hanotata 6:1—9:7
Yuhuda gishshassinne Isra7eele gishshas gujettida hara kiitata 9:8—12:6
Hara dereta bolla Xoossa qixaate 13:1—23:18
Waaye bolla diza Xoossa deres hidota kiita 24:1—27:13
Xoossi makkalliza ba deraa qaxxayana qaxxayo 28:1—31:9
Xoossi Eedoome qaxxayizaadenne Yerusalaame anjjizaade 32:1—35:10
Asoore, Baabiloone, kawo Hizqiyaasanne Isayaasa 36:1—39:8
Xoossay ba dere ashshizaade 40:1—48:22
Xoossa oosanchcha 49:1—53:12
Xoossay ba immida hidota naagizaade 54:1—55:13
Derey wurikka Xoossa bagga gidanaas dandayees 56:1-8
Dere ayssizayta gidi uttidi Xoossas azazettonttayti qaxxayettana 56:9—59:21
Sinththafe yaanaas diza Yerusalaame bonchcho hidota 60:1—62:12
Malalisiza Xoossa ooraththa medheteththata 63:1—66:24
1
1 Yuhuda kawota Ooziya, Iyo7aatame, Akaazenne Hizqiyaasa kawoteththa wode Amoxe naa Isayaasi Yuhuda gishshassinne Yerusalaame gishshas be7ida ajjuuta.+
Xoossay Ba Dereza Seerida Seera
2 GODAY, «Salotoo siyite!
biittayee nekka ezga siya!
Tani nayta yelada
dichcha gaththiin
istti ta bolla makkallida.
3 Booray ba godaa erees;
harey iza goday izas giigsida
zedhekka erees;
Isra7eeley gidikko
tana erenna;
ta dereykka akeekenna» gides.
4 Intteno nagaranchcha
kawoteththatoo!
Qohon kumidaytoo!
Iita ooththiza zereththatoo!
Intte aawata tunateththaa
kaalliza naytoo!
Inttena aayye ana!
GODAA aggaagideta;
Isra7eele geeshshaza
yeggi aggideta;
zokkoka izas zaarideta.
5 Makkalla bolla makkalla gujjidi
intte ays zaari zaari
qaxxayetteetii?
Intte hu7ey mule sakettides;
intte wozinaykka daaburdes.
6 Hessa gaason hirki
toho xugunththafe biidi
hu7e iske gakkanaas
paxateththi inttes baawa.
Madunth, kixanne
uzas xalla gidides.
He madunththay meecettibeenna;
qashettibeenna;
zaytenkka shuggibeenna.
7 Intte derey aykkoy baynda
bazzo gidana;
intte katamati taman xuugettana;
intte ayfey xeellishin
intte biitta allagay
bonqqi ekkana;
istti intte biitta bula kessana.
8 Xiyoone naya
woyne miththa giddon diza
gaabba mala,
lelehe giddon diza
qeeri keeththa malanne
morkkey giddoththida
katama mala gidadus.
9 Ubbaafe Wolqqama GODAY
nuus zereth ashshonttaakko,
nuni Sodoome malanne
Gamoora mala gidanakkoshin.+
10 Intteno Sodoome ayssizaytoo!
GODAA qaala siyite;
intteno Gamoora deretoo!
Nu Xoossa timirte ezgi siyite.
11 «Intte yarsho daroy
taas ay ooththanee?
Hanno gakkanaas
intte taas shiishshida
xuugetti shiiqiza
dharsho ashonne
modhdho meheta asho kalladis;
tani boora suuththan,
dorsa suuththaninne
deysha suuththan ufayettike.+
12 Intte taas goynnanaas yiza wode
hessa ubbaa intte
ekki yaana malanne
ta Keeththa zago
intte yedhdhana mala
ooni oychchidee?
13 Hayssafe guye hayssa
misatiza hada yarsho
nam7anththo shiishshofte;
intte cuwasiza exaaney
tana shaattees;
agina xeeron,
sambata gallassataninne
intte goynos shiiqiza gallassatan
intte bonchchiza ba7aaleti
iitateththan kumida gishshas
tani heyta
gencca aadhdhanaas dandaykke.
14 Agina xeeron
intte bonchchiza
gallassatanne
kase intte woththida
ba7aale gallassata
ta shemppoya harasettadus;
heyti taas daro deexo
tooho gidida gishshas
ta istta tookkanaas dandaykke.
15 Intte intte kushe
woosas taakko micciko
tani ta ayfe inttefe
haraso zaarana;
intte kushen suuththi
kumida gishshas
intte keehi woossikokka
ta intte woosa siyikke.
16 Meecettite; inttena geeshshite;
intte iita oosoza
ta sinththafe diggite;
iita oosokka aggite.
17 Lo7o ooso tamaarte;
suure pirda koyite;
qohettidayta minththeththite;
yi7otas eqqite;
am7etas mootettite» gides.
18 Qasseka GODAY, «Haa yiite
issoy issaara ane buuxettoos;
intte nagaray
xeeqa zo7o gidikkoka
shachcha mala boottana;
suuththa mala zo7ikkoka
puutto mala puqqa booth gidana.
19 Intte taas eeno gi azazettiko
biitta anjjo maana.
20 Intte taas akkay gi makkalliko
mashshay inttena maana;
hayssa yootiday
tana GODAA» gides.
Nagaray Kumida Katamayo
21 Kase ammanettida katamaya
waanada layma gidadee?
Kase izin suure pirday
kumidaaranne
xilloteththi izin kumidaara
ha7i gidikko
shemppo wodhizaytas
duussaso gidadus.
22 Hanne ne biray shiydes;
ne woyne ushshay
haaththan yeellettides.
23 Nena kaaleththizayti
makkallanchchataranne
kaysotara laggetida;
istti ubbayka maganxo doseettes.
Matta7ekka keehi koyeettes;
yi7otas aadhdhi eqqettenna;
am7eta magana siyettenna.
24 Hessa gishshas GODAY,
Ubbaafe Wolqqama GODAA
Isra7eele Xoossay,
«Tani ta morkketa bolla
ta hanqo gussana;
tana komizayta bollaka
tani halo kessana.
25 Tani ta kushe
ne bolla denththana;
ne bolla diza kinththaka
ta geeshshana;
ne qitaakka ne bollafe diggana.
26 Kase nena ayssizayta mala
hara nena ayssanaytanne
zoranayta tani nees denththana;
hessafe guye neni,
‹Xilloteththi diza ammanettida
katamayo› geetettana.
27 Xiyoona suure pirdan,
maaroteththan simmizayti
xilloteththan wozzettana.
28 Gido attiin makkallanchchatinne
nagaranchchati issi bolla liiqana;
Xoossa aggizayti wurikka dhayana.
29 Kase intte dosiza kaashshatan
intte yeellatana;
kase intte doorida atakiltesohotan
intte kawuyana.
30 Wurseththan intte bonccoy
qokkida wola mala,
haaththi baynda atakiltesohota
mala gidana.
31 Mino asi happa mala;
iza oosoykka pil7i giza
laco mala gidana;
nam7ayka issi bolla xuugettana;
he tamaa toyssana
asikka deenna» gides.
+ 1:1 2Kawo 15:1-7; 15:32—16:20; 18:1—20:21; 2Taari 26:1—32:33 + 1:9 Medhe 19:24; Oro 9:29 + 1:11 Amo 5:21-22