20
Tammu Azazota
(Zaare 5:1-21)
1 GODAY haasayda qaalati ubbay hayssafe kaallizayta; 2 «Nena Gibxeppe aylleteththa biittafe kessida GODAA ne Xoossay tana.
3 «Taappe attiin hara eeqa xoossatas goynnofa.
4 «Bolla salon diza miish gidiin, woykko garsa sa7an diza miish gidiin, woykko biittafe garsan haaththa giddon diza miish gidiin aykkoka misatissada nees misle histtada medhdhofa. 5 Isttas hokkofanne isttas goynnofa. Ays giikko tani GODAA ne Xoossay qanaatiza Xoossako; tana ixxizayta aawata nagara gishshas nayta heedzdzanththo yeletanne oydanththo yeleta gakkanaas qaxxayays.+ 6 Qasse tani tana siiqizaytassinne ta azazo naagizaytas daro shii yeleteth gakkanaas tani ta siiqo bessiza Xoossa.+
7 «GODAA ne Xoossaa sunth hadan denththofa; ays giikko GODAA ne Xoossay ba sunth hadan denththizayta qaxxayana.+
8 «Sambata gallassa hara gallassatappe dummasada naaga.+ 9 Ne ooththiza ooso ubbaa usuppun gallassatan ooththa. 10 Gido attiin laappunththa gallassay GODAA ne Xoossaas Sambata. He gallas aykko oosokka ooththofa; neni woykko ne attuma nay, woykko ne macca nay, woykko ne attuma aylley, woykko ne macca aylley, woykko ne miizay, woykko ne deren diidi nees ooththiza hara dere as gidiin he gallassan ay oosokka ooththofte.+ 11 Ays giikko usuppun gallassan GODAY salo, sa7a, abbanne istta giddon diza ubbaa medhdhidi laappunththa gallas shempides. Hessa gishshas GODAY Sambata gallassaa anjjidessinne dummasides.+
12 «GODAA ne Xoossay nees immiza biittan ne daro layth daana mala, ne aawaanne ne aayo bonchcha.+
13 «As wodhoppa.
14 «Laymatoppa.+
15 «Kaysotoppa.+
16 «Oona bollaka wordo markkattofa.+
17 «Asa keeth amottofa; asa machcho woykko iza aylle woykko iza aylleyo woykko iza boora woykko iza hare woykko izas diza ay miishshika amottofa» gides.+
18 Asay wuri daday giirizayssanne zayey zayetizayssa siyidi qasse wolqqanththi wolqqamizayssanne zumay cuwattizayssa be7idi kokkorishe haahon eqqides. 19 Asay Muses, «Nuni hayqqontta mala Xoossi nunara haasayoppo; neni nuus yoota; nuni siyana» gida.+ 20 Musey asaas, «Xoossi inttena paaccanaas, iza yashshi intte wozinan kumiin intte nagara ooththontta mala yida gishshas babbofte» gides. 21 Asay haahon eqqi dishin Musey Xoossi dizaso wolqqama shaara dhumaakko shiiqides.
Yarsho Yarshiza Soho Gishshas Imettida Wogata
22 Hessafe guye GODAY Muse, «Isra7eele asaas, ‹Tani saloppe inttes haasayshin intte intte ayfera be7ideta. 23 Taappe attiin hara xoossi inttes dooppo; birappe woykko worqqafe inttes eeqa xoossata medhdhidi goynnofte.
24 « ‹Neni taas yarsho yarshizaso urqqafe medhdhada xuugettiza yarshota, issifeteththa yarshota, ne dorsatappe, ne deyshatappenne ne mehetappe iza bolla yarsha. Ta sunththi qofettana mala, intte ooththidaso ubbaa soho yaada ta inttena anjjana. 25 Neni taas yarsho yarshizaso shuchchafe ooththizaa gidikko masettida shuchchafe ooththofa; ays giikko neni massiza biratan iza bochchiko ne iza tunisaasa.+ 26 Taas yarsho yarshizaso pude kezanaas yangare medhdhada iza bolla kezoppa; gaasoykka neni keziza wode ne kalloteththi beettana› gaada yoota» gides.
+ 20:5 Kessa 34:17; Lewe 19:4; 26:1; Zaare 4:15-18; 27:15 + 20:6 Kessa 34:6-7; Tay 14:18; Zaare 7:9-10 + 20:7 Lewe 19:12 + 20:8 Kessa 16:23-30 + 20:10 Kessa 23:12; 31:15; 34:21; 35:2; Lewe 23:3 + 20:11 Medhe 2:1-3; Kessa 31:17 + 20:12 Zaare 27:16; Mato 15:4; 19:19; Mar 7:10; 10:19; Luqa 18:20; Efe 6:2-3 + 20:14 Lewe 20:10; Mato 5:27; 19:18; Mar 10:19; Luqa 18:20; Oro 13:9; Yaaqo 2:11 + 20:15 Lewe 19:11; Mato 19:18; Mar 10:19; Luqa 18:20; Oro 13:9 + 20:16 Kessa 23:1; Mato 19:18; Mar 10:19; Luqa 18:20 + 20:17 Oro 7:7; 13:9 + 20:19 Ib 12:18-19 + 20:25 Zaare 27:5-7; Iya 8:31