119
Alefe
1 Bantta ogen borey bayndaytinne
GODAA wogga mala
hemettizayti anjjettidayta.
2 Izi yootidayssa ooththizaytinne
ba kumeththa wozinappe
iza koyzayti anjjettidayta.
3 Istti makkalla miish ooththettenna;
GODAA ogen hemetteettes.
4 Ne woga ammanettidi
naagana mala
neni nuna azazadasa.
5 Ne woththida woga naaganaas
ta ogey minnana mala
ta amottays.
6 Ne azazota ubbaa
ta lo7eththa akeekikko
mulekka yeellatikke.
7 Ne xillo pirda tani tamaarda keena
suure wozinappe nena galatana.
8 Tani ne woththida maarata naagana;
tana mulekka yeggofa.
Beete
9 Naateththi ba oge geeshshateththan
wostti naaganaas dandayzee?
Ne qaalay giza mala
de7ikko dandayees.
10 Tani ta kumeththa wozinappe
nena koyays;
ne azazotappe kare kezontta mala
tana naaga.
11 Tani ne bolla
nagara ooththontta mala
ne qaala ta wozinan qottadis.
12 Abeet GODAWU! Neni galatetta!
Ne maara tana tamaarsa.
13 Ne doonappe keziza maara ubbaa
tani ta inxarsan yootays.
14 Asi ba dureteththan ufayettiza mala
tani neni immida maara
kaallashe ufayettays.
15 Ne woththida wogata
yuushsha qoppays;
ta wozinakka
ne ogetan woththadis.
16 Ne awajjay tana ufayssees;
ne qaalaakka tani dogikke.
Gaamel
17 Tani shemppora paxa
de7ana malanne
ne qaalas azazettana mala,
taas ne aylles lo7o miish ooththa.
18 Ne woga giddon diza
malalisiza tumateththa
tani be7ana mala ta ayfe doya.
19 Tani ha sa7an imaththa;
ne azazota taappe genththofa.
20 Ta shemppoya ubba wode
ne maara demmanaas
keeha laamotadus.
21 Ne azazozappe kare kezizayta,
otorettizaytanne qanggettizayta
neni seeraasa.
22 Ta neni yootidayssa
naagida gishshas
istta cashshanne kadheza
ta bollafe digga.
23 Dere kaaleththizayti ubbati
ta bolla maqettikokka
tani ne aylley
ne awajjata yuushsha qoppana.
24 Ne markkateththati
tana ufaysseettes;
isttika tana zoreettes.
Daaleexe
25 Ta shemppoy kezana hanees;
neni gida qaala mala tana ashsha.
26 Tani ta oge ubbaa
nees qonccisadis;
neni taas siyadasa;
ne awajjata tana tamaarsa.
27 Ne maara tana akeekissa;
malalisiza ne ooso
ta yuushsha qoppana.
28 Ta shemppoya ceecey
darida gishshas daaburadus;
neni gida qaala mala
tana minththa.
29 Baleththiza oge taappe haassa;
ne kiyateththan
ne woga tana tamaarsa.
30 Tani tumaa oge dooradis;
ne wogaakka
ta wozinan woththadis.
31 Abeet GODAWU!
Tani ne yootidayssa
minththa oykkadis;
ne tana yeellas aaththa immofa.
32 Neni ta wozina aassida gishshas
tani ne azazo ogen woxxays.
He
33 Abeet GODAWU!
Ne awajjata tana tamaarsa;
tani wurseththi gakkanaas
iza naagana.
34 Tani ne woga naagana malanne
kumeththa wozinappe
izas azazettana mala
neni taas akeeka imma.
35 Ne azazoy tana ufayssees;
hessa gishshas ne ogen
tana kaaleththa.
36 Ta wozina bessontta go7as gidontta
ne maara polana mala zaara.
37 Paththontta miish xeellontta mala
ta ayfeta naaga;
ne qaala mala ta de7o ooraxissa.
38 Nees yayyana mala
ne gelida qaala
taas ne ayllezas pola.
39 Ne pirday suure gidida gishshas
tani yayyiza kawushshateththafe
tana naaga.
40 Tani ne woga naaganawu amottays;
neni xilloteththan
ta de7o ooraxissa.
Waw
41 Abeet GODAWU!
Ne mernaa siiqoy taakko haa yo;
neni gida qaala mala tana ashsha.
42 Tani ne qaalan ammanettays;
tana cayizaytaska
tani zaaro immana.
43 Tani ne wogan hidota ooththadis;
tuma qaala
ta doonappe dhayssofa.
44 Tani meri mernaaskka
ne wogaas ubba wode azazettana.
45 Tani ne woga siiqiza gishshas
la7an simerettana.
46 Tani kawota sinththan eqqada
neni yootidayssa
yootashe yeellatikke.
47 Tani ne azazota dosays;
isttankka ufayettays.
48 Tani siiqiza ne azazota bonchchays;
ne awajjata yuushsha qoppana.
Zay
49 Neni taas ne ayllezas
immida qaala qoppa;
hessa gishshas tani he qaalan
hidota ooththays.
50 Ne qaalay taas de7o immides;
hessi meto wode
tana minththeththees.
51 Otoranchchati tana keehi kadhida;
gido attiin tani
ne wogappe sher7i giikke.
52 Abeet GODAWU!
beniisofe diza ne woga
tani qoppadis;
hessan tani minettays.
53 Iitati ne wogas azazettonttayssa
be7ada keeha hanqettadis.
54 Tani imaththateththan
de7iza biittan
ne wogay taas mazamure gidides.
55 Abeet GODAWU!
Tani giddoth
ne sunththaa qoppays;
ne wogaakka naagays.
56 Ta ne wogaas azazettana;
hessi taas ooso gidides.
Heet
57 Abeet GODAWU!
Ta qaaday nena;
tani ne qaalas
azazettanaas qachchadis.
58 Tani kumeththa wozinappe
nena koyays;
neni gida qaala mala
taas qadhetta.
59 Tani ta oge xomosa xeelladis;
ne maara kaallanaas simmadis.
60 Tani ne azazo naaganaas
eesotanaappe attiin takkike.
61 Iitati tana oykkana gite yeggida;
tani gidikko
ne woga dogabeekke.
62 Ne xillo woga gishshas ta nena
galatanaas giddoth dendays.
63 Tani nees yayyizayta ubbaassinne
ne woga naagizaytas lagge.
64 Abeet GODAWU!
Sa7ay ne mernaa siiqon kumides;
ne awajjata tana tamaarsa.
Xeet
65 Abeet GODAWU!
Ne gida qaala mala
taas ne ayllezas lo7o ooththadasa.
66 Tani ne azazota ammanays;
lo7o pirdanne
erateth tana tamaarsa.
67 Ta qaxxayettanaappe kase
ne wogappe kare kezadis;
ha7i tani ne qaalas azazettana.
68 Neni lo7o; ne oosoykka lo7o;
hessa gishshas ne awajjata
tana tamaarsa.
69 Otoranchchati ta sunththaa
wordora moorida;
gido attiin tani ne woga
ta kumeththa wozinappe
naagays.
70 Istta wozinay mulekka dammides;
gido attiin tani
ne wogan ufayettays.
71 Tani qaxxayettidayssi
taas lo7o gidides;
ne woga taamarana mala
tana maaddides.
72 Daro shii birappenne worqqafe
ne doonappe ke7ida wogay
taas aadhdhees.
Yood
73 Tana ne kushey
medhdhidessinne giigsides;
ne azazo tani taamarana mala
taas akeeka imma.
74 Tani ne qaala hidota ooththadis;
hessa gishshas nees yayyizayti
tana be7idi ufayetetto.
75 Abeet GODAWU!
Ne pirday xillo gididayssanne
neni tana qaxxayday
ammaneteththan gididayssa
tani erays.
76 Neni taas ne ayllezas
gelida qaala mala
ne mernaa siiqoy
tana minththeththo.
77 Ne wogay tana ufayssiza gishshas
tani shemppora
paxa de7ana mala
taas qadhetta.
78 Otoranchchati tana wordon
mootiza gishshas yeellatetto.
Tani gidikko ne wogata
yuushsha qoppays.
79 Nees yayyizaytinne
ne azazo erizayti ubbay
haa taakko simmetto.
80 Tani yeellatontta mala
ne maaran ta wozinay
borey bayndaaz gido.
Kaaf
81 Ne tana ashshana mala
ta shemppoya keeha laamotadus;
tanikka ne qaala
hidota ooththadis.
82 «Ayde tana minththeththandeesha?»
guussan ne immida
hidota qaala ta naagishin
ta ayfey doljumides.
83 Cuwan kaqqida
lukkamo mala gidadis;
gidikkoka ne awajjata
balabeekke.
84 Tani ne aylley
awude gakkanaas daanee?
Tana yedeththizayta bolla
neni awude pirdanee?
85 Ne woga naagontta otoranchchati
tana dhayssanaas
olla bookkeettes.
86 Ne azazoti ubbay ammanettizayta;
asay gaasoy baynda
yedeththiza gishshas
tana maadda!
87 Istti tana
biittafe dhayssana gakkida;
gido attiin tani
ne woga aggabeekke.
88 Ne mernaa siiqon
ta de7o ooraxissa;
tanikka ne azazota naagana.
Laamed
89 Abeet GODAWU!
Ne qaalay mernaasa;
izikka salon minni dees.
90 Ne ammaneteththay yeletappe
yeleta gakkanaas dees;
neni sa7as yochcha yeggadasa;
izikka minnidi dees.
91 Neni gida mala ubbayka
hach gakkanaas minnidi dees;
ays giikko ubbatikka
ne aylleta.
92 Ta metotida wode
dhayaychchana shin
ne wogay taas ufays gidides.
93 Ne azazoti tana shemppora
paxa woththida gishshas
tani mulekka istta dogikke.
94 Tani neessa;
tana ashsharkkii!
tani woga naaganawu koyays.
95 Iitati tana dhayssanawu
zamadidi naageettes;
gido attiin neni yootidayssa
tani yuushsha qoppays.
96 Polo gidida miish ubbaas zaway
dizayssa tani be7adis;
gido attiin polo gidida
ne azazotas zaway deenna.
Meem
97 Tani ne woga ay keena siiqazinaa!
Gallas kumeth
tani iza yuushsha qoppays.
98 Ne azazoti ubba wodekka
tanara diza gishshas
ta morkketappe aaththidi
tana akeekanchcha histtida.
99 Ne woththida woga
yuushsha qoppiza gishshas
tana tamaarsida ubbaafe
wozinama gidadis.
100 Tani ne azazota kaalliza gishshas
cimatappe bollara
akeekiza as gidadis.
101 Tani ne qaalas
azazettanaas koyza gishshas
ta toho iita oge ubbaafe naagadis.
102 Neni tana tamaarsida gishshas
tani ne wogappe sher7i gabeekke.
103 Ne qaalay ay mala mal7izee!
Eessa ililoppeka aadhdhidi
doonan mal7ees.
104 Ne wogappe akeeka demmadis;
hessa gishshas tani
geella oge ubbaa ixxadis.
Noon
105 Ne qaalay ta tohos xomppe;
ta ogeska poo7o.
106 Ne xillo woga naaganaas
tani caaqqida caaqoza minththana.
107 Abeet GODAWU!
Ta keeha metotadis;
Neni gida qaala mala
tana shemppora paxa woththa.
108 Abeet GODAWU!
Ta doonappe keziza
galata yarshoza
ne ekka;
ne woga tana tamaarsa.
109 Ta shemppoya ubba wode
meto bolla dawus;
tani gidikko ne woga balabeekke.
110 Iitati tana oykkanaas
woximade woththida;
gido attiin tani ne wogappe
sher7i gabeekke.
111 Ne immida wogay
taas mernaas laata;
ta wozinay izan ufayettees.
112 Ta hayqqana gakkanaas
ne immida azazo polanaas
qaala geladis.
Samket
113 Tani wozina ballata ixxays;
gido attiin ne woga siiqays.
114 Neni taas gondallenne
baqata attizaso;
tani ne qaala hidota ooththays.
115 Tani ta Xoossaa azazo
naagana mala
intteno iita ooththizaytoo!
Taappe haakkite!
116 Neni gida qaala mala
tana kaafa;
histtiko tani shemppora
paxa de7ana;
ta hidotay hada gidiin
tana yeellasoppa.
117 Ne tana kaafa oykka;
histtiko ta saron de7ana;
tani ubba wode
ne awajjata polana.
118 Ne wogappe kare kezidayta
ubbaa yegga aggadasa;
istti baleththoninne wordon
ooththida ubbay hada gidana.
119 Sa7an de7iza iitata ubbaa
neni buura mala yegga aggaasa;
hessa gishshas tani
ne immida azazo dosadis.
120 Ta ashoy nees yayyidi kokkorees;
takka ne pirdas yayyays.
Ee
121 Tani suurenne xillo miish ooththadis;
tana un7eththizaytas
aaththa immofa.
122 Taas ne aylleza lo7eteththas
waase gida;
tana otoranchchatan un7eththofa.
123 Ta ayfeti ne ashshizayssanne
ne xillo qaala naagishe doljumida.
124 Taas ne aylles
ne siiqoza keena ooththa;
ne woga tana tamaarsa.
125 Tani ne aylle;
ne wogaa ta erana mala
taas akeeka imma.
126 Abeet GODAWU!
Ne immida wogay
moorettishe dees;
neni pirdana wodeya hanno.
127 Tani ne azazo
worqqafe aaththada siiqays;
muuruta worqqafekka
aaththada dosays.
128 Ne wogati ubbay
tumu gididayssa ammanadis;
hessa gishshas geella oge
ubbaa ixxadis.
Pe
129 Ne yootida qaalay ubbay malalisees;
hessa gishshas ta shemppoya
iza naagawus.
130 Ne qaala birsheththay
poo7o immees;
akeekay paccidaytas
akeeka immees.
131 Tani ne qaala saamettadis;
ta doonakka doyada yeemottays.
132 Haa taakko simma;
ne sunththa siiqizayta ubbaas
neni ooththizayssa mala
taaska qadhetta.
133 Ta hemeta ne qaala mala suurisa;
nagaray haarana mala
tana aaththa immofa.
134 Tani ne azazo naagana mala
tana un7eththizayta
kusheppe wozza.
135 Taas ne ayllezas
ne ayfeso poo7isa;
ne awajjata tana tamaarsa.
136 Ne wogay bonchchettontta gishshas
ta afunththi
haaththa mala goggees.
Xaade
137 Abeet GODAWU! Neni xillo;
ne pirdayka likke.
138 Ne immida azazoti
xillonne ammanththizaaza.
139 Ta morkketi ne qaala toochchida;
histtiin ne qaala mishay
ta gomppan tama mala eexxides.
140 Ne qaalay paacetti geeyidaaza;
tani ne aylley iza siiqays.
141 Tani laafanne kadhettida asa;
gidikkoka tani ne woga
dogabeekke.
142 Ne xilloteththay mernaas dees;
ne wogaykka tuma.
143 Metoynne tuggay tana gakkides;
gido attiin ne azazoti
tana ufaysseettes.
144 Neni yootidayssi mernaaskka xillo;
tani shemppora paxa daana mala
ne taas akeeka imma.
Qof
145 Abeet GODAWU!
Tani Kumeththa wozinappe
neekko waassadis;
tana alla.
Tani ne awajjatas azazettana.
146 Tani neekko waassays;
ne tana ashsha;
tani ne immida azazoza naagana.
147 Bazzoy zo7ontta wonttara dendada,
«Tana maadda» gaada
neekko waassays;
ne taas gelida qaala
hidota ooththays.
148 Ne qaala yuushsha qoppashe
omars kumeth ayfe qiphontta
utta aqays.
149 Abeet GODAWU!
Ne siiqo keena ta qaala siya;
ne woga mala tana
shemppora paxa woththa.
150 Gene qoppizayti taakko shiiqida;
heytikka ne wogappe
haakki dizayta.
151 Abeet GODAWU!
Neni gidikko ta matan daasa;
ne azazoti ubbayka tuma.
152 Ne istta mernaas
minththa essadasa;
hessa tani benippe doommada
ne wogappe tamaaradis.
Rees
153 Ta tuggaa beyada tana ashsha;
ays giikko tani ne woga
dogabeekke.
154 Ne ta gishshas mootettada
tana wozza;
ne gida qaala mala
tana shemppora paxa woththa.
155 Iitati ne woga koyontta gishshas
isttas atoteththi deenna.
156 Abeet GODAWU! Ne qadhetay daro;
ne qaala mala
tana shemppora paxa woththa.
157 Ta morkketinne
tana yedeththizayti daro;
gido attiin tani
ne yootida qaalaappe
sher7i gabeekke.
158 Ne azazota naagontta gishshas
ta ammanettonttayta
beyada shaatettadis.
159 Abeet GODAWU!
Tani ne woga dosizaakko be7a;
ne siiqo mala
tana shemppora paxa woththa.
160 Ne qaala ubbay tuma;
ne xilloteththa wogay mernaassa.
Saan
161 Dere haarizayti
tana coo yedeththida;
gido attiin ta wozinay
ne qaalas yayyees.
162 Daro miish di7ida asi
ufayettiza mala
neni gida qaalan tani ufayettays.
163 Tani wordo ixxayssinne shaatettays;
gido attiin ne woga siiqays.
164 Ne xillo pirda gishshas
tani nena gallassan
laappunto galatays.
165 Ne woga siiqizaytas
daro saroteththi dees;
istta dhuphiza miishshi deenna.
166 Abeet GODAWU!
Tani ne atoteththaa
ufayssan naagays;
ne azazotakka polays.
167 Tani ne yootida qaala naagays;
ta iza daro siiqays.
168 Tani ne wogassinne
ne yootida qaalas azazettana;
ta oge ubbay ne sinththan qoncce.
Taaw
169 Abeet GODAWU!
Ta waasoy neekko gakko;
neni gida qaala mala
taas akeeka imma.
170 Ta shoobeththi pude ne sinth gakko;
neni gida qaala mala
tana ashsha.
171 Ne awajjata tana tamaarsadasa;
hessa gishshas ta metershatappe
galatay pulttees.
172 Ne azazoti ubbay xillo;
hessa gishshas ta doonay
ne qaala yexxo.
173 Tani ne azazota dooradis;
hessa gishshas ne kushey
tana maaddanaas giigi utto.
174 Abeet GODAWU!
Ne atoteththa ta laamotays;
ne wogay tana ufayssees.
175 Tani nena galatana mala
tana shemppora paxa woththa;
ne wogay taas maado gido.
176 Dhayda dorsa mala
tani toylattadis;
gido attiin tani ne woga
balabeekke;
hessa gishshas tana
ne aylleza koya.