Abdiyu Tinbite
Giddo Qofa
Hayssi guuththa maxaafazi beettiday Kirstoosi yelettanaappe kase 586 layththan Yerusalaamey laalettidaappe guye qonccen erettontta wodenna. He wode arshey mokkiza dugeha baggara diza Yuhudas adussa wodeesofe morkke gidida Eedoome asay Yerusalaame laaleteththan ufayettidi biitta oli oykkizayta maaddishe katamay haaro ubbaa bonqqees; Abdiyuy Eedoome asaa, hankko Isra7eele morkketara issi bolla mino qixaateynne xooneteththi gakkanayssa kaseti yootides.
Ha Maxaafay Oykkida Kumeththa Qofa
Eedoome otoreteththinne qixaate 1-9
Eedoome menxe iitateth 10-14
Isra7eele xoono 15-21
1
Nabe Abdiyuy Beyida Ajjuuta
1 Abdiyuy be7ida ajjuuta;
GODAY Eedoome gishshas
Abdiyu kiittides;
nu siyida Xoossa kiitay,
«Tani Xoossay Eedoome bolla
meto gaththana mala azazada
deraa giddo as kiittadis» gees.
2 GODAY Eedoomes,
«Ta nena dere asaappe laafisana;
neni as ubbaan
leqettidaaz gidana.
3 Nenoo zaalla gomppan dizayssoo!
Ne duussaso dhoqqasohon
keexxidayssoo!
‹Ta dizasoppe tana ziqqaso
woththana dandayzay oonee?›
gizayssoo!
Ne wozina otoroteththi
nena baleththides.
4 Ne golle kafo mala
keeha pude piradhdhikokka,
ne keeth xoolintte giddon
keexxikokka
ta nena heeppe
haa duge woththana.
5 «Kaysoti woykko bonqqizayti
omars yiikko
baas gidizayssa ekkeettes;
Kath maxizayti piixe ashsheettes;
gido attiin ne morkketi
issinokka ashshettenna.*
6 Intteno Eesawe zereththatoo!
Intte keeth bonqqettides;
hekko intte haaroy wuri
bogettides.
7 Nenara caaqettida laggeti
nena baleththida;
nena dosiza laggeti
ne bolla morkketeththan dendida;
ne kath midayti nees yarde
woththidi nena
ne dereppe gooddida;
gido attiin istti hessa ne bolla
ooththishin neni erabeekka.
8 «He wode Eedoomeppe
aadho eranchchata,
Eesawe zumaappe
erateth dhayssana.
9 Eedoome deren de7iza
asati wurikka hayqqana;
Temaane oliza wolqqama
olanchchati babbana.
Xoossay Eedoome Qaxxayiza Gaaso
10 «Ne isha Yaaqoobe zereththata
neni gene wodhida gishshas
ne kawuyada mernaas dhayana.
11 Yerusalaame morkketi
penge menththidi
haarida miish ubbaa
bonqqiza wode
neni lanqera eqqa xeelladasa;
hessa gishshas Yerusalaame bolla
saama yeggi gishetti
ekkidaytappe
neni dummatakka.
12 Yuhuda deren de7iza ishata bolla
gakkida meton neni ufayettana
koshshennashin ufayettadasa;
qasse istta dhayoninne meton
ufayettananne otorettana
nees bessennashin otorettadasa.
13 Ta derey dhayza gallas
istta pengera
neni gelana bessennashin;
istti dhayza gallas metotishin
neni ufayettana bessennashin;
qasseka istti dhayza gallas
ne istta haaro
boggana nees bessennashin.
14 Goodettidi qotettidayta wodhana
ne oyddu oge bolla
naagana bessennashin naagadasa;
qasse attida asata
meto gallas ne aaththa
immanaas bessennashin
immadasa.+
15 «Ta Xoossay asa ubbaa bolla
pirdiza wodey gakkida gishshas
Eedoomee! Ne ooththida
iita oosoy
ne bolla simmana;
hessa gishshas ne ooso mala
ne ekkana.
16 Anjjettida ta zuma bolla
intte waaye ushshu uyida mala
intte yuushon diza hankko derey
waaye ushshu uyana;
uyidayti wurikka dhayana.
Isra7eele Dere Xoono
17 «Xiyoone zuman metoppe
attanay daana;
he zumayakka geesh gidana;
Yaaqoobe derey bonqqettida
ba haaro zaari ekkana.
18 Yaaqoobe zereththati tama mala,
Yooseefe zereththati
tama laco mala gidiin
Eesawe zereththati
uttula mala gidana;
tamay uttula miza mala
Yaaqoobe zereththatinne
Yooseefe zereththati
Eesawe zereththata dhayssana.
19 «Yuhuda dereppe
dugeha baggara diza
Negebe asay Eedoome
biitta laattana;
arshey wulliza baggara
gadhan diza asati
Filisxeeme, Efreemenne
Samaariya biitta laattana;
qasse Biniyaame zereththati
Gala7aade biitta laattana.
20 Beti bida Isra7eele asay
Alahe geetettiza
dereppe simmidi
Kanaane biittafe
Sirafta gakkanaas
diza biitta laattana;
bete biidi Sirafta deren diza
Isra7eele asay
Negeben diza katamata laattana.
21 Attida Isra7eele asati
Xiyoone zumaa bolla uttidi
Eedoome dere ayssana;
qasse kawoteththayka
Xoossas gidana» gi yootides.
* 1:5 Piixe: Piixe geetettizayssi amaraththo qaalan qaarmiya geetettees. + 1:14 Isa 34:5-17; 63:1-6; Er 49:7-22; Hizi 25:12-14; 35:1-15; Amo 1:11-12; Mil 1:2-5